Cum in cunctis dilectionis fraternæ largitionibus idonea sint testimonia adhibenda, opportet etiam ut res distributæ ita muniantur largientium et consentientium scriptis, ne in futuro violari possint contrariorum impedimentis. Quapropter Heriveus, divina propitiante miseratione, humilis Eduorum episcopus notum fieri volumus omnibus Dei et sanctæ Ecclesiæ fidelibus præsentibus et futuris, quoniam cum apud prædictam urbem morantes de variis fidelium nostrorum dispositionibus cum eisdem tractaremus, adiit præsentiam nostram Theotbodus venerabilis Colticensis cœnobii abbas ostendens nobis qualiter quasdam res ad eamdem suam abbatiam pertinentes, alteri nostro abbati et familiari nobis archidiacono nomine Gerboldo, jure beneficiario concesserat et una cum alio fideli nostro vocabulo Helirado dilecto nobis sacerdoti et suprascriptæ sanctæ matris Ecclesiæ canonico, ut eodem jure ob quamdam opportunitatem simul viventes res ipsas possiderent permiserat: sunt autem hæ ipsæ res sitæ in comitatu Belnensi in villa quæ dicitur Grandis campus, mansus videlicet unus et lunares juxta estimationem inquirentium quinque, et in villa Mansiaco mansus unus ad ipsas res pertinens. Has itaque prædictas res cum mancipiis, vineis et terris cum omnibus ad se juste et legaliter pertinentibus quæsitis et inquirendis per deprecationem ambarum partium, secundum cessionem prædicti abbatis et monachorum sibi subditorum consensum, et nos illis concedimus et ad petitionem illorum jussimus hoc nostri assensus testamentum fieri cujus auctoritate confirmavimus ut memorati fideles nostri Gerboldus et Helirardus prænotatas res quandiu simul advixerint fructuario et jure beneficiario æqua dispositione possideant, eo quidem tenore ut annis singulis in foro quod apud Cavillonum, finiente mense augusto, agitur, tres denariorum solidos sine ulla contradictione persolvant. Qualiscumque vero illorum alteri vivendo superstes fuerit jure suprascripto et sub eodem censu res ipsas possideat: post amborum quoque ab hac vita transitum præfatæ res ad pristinum monasterii statum sine ulla reddentis expectatione revertantur. Ut ergo hoc nostræ cessionis testamentum pleniorem in Dei nomine obtineat firmitatem, manu propria illud firmavimus et fidelium nostrorum abbatum et monachorum, canonicorum et laicorum manibus subter jussimus roborari. Actum apud præsignatam urbem Augustudunum feliciter in Domino. Amen. Heriveus humilis Eduorum episcopus huic scripto voluntate plena assensum præbui. Ingelmannus humilis sacerdos et decanus signavi. Constabilis cantor et sacerdos signavi. Theodbodus humilis abbas signavi. Gilbertus humilis abbas signavi. Theodbertus signavi. Datum pridie kalendas januarii, indictione IX, anno XXIV post obitum domni Odonis quondam regis, regnante Karolo glorioso rege.